
Қазақшаға судай Юлия

Мемлекеттік тілді жетік меңгерген өзге этнос өкілін көрсек "қазақшаға судай" нөмесе "қазақшасы тәп-тәуір" деп тамсанып ризашылық білдіріп жатамыз. Осындай көптің көңілінен шығып жүрген жастардың қатарында Юлия Котлярованы да атауға болады. Себебі, оның мемлекеттік тілде сөз саптауы шынымен жақсы. Әр сөзді тігісін жатқызып, шегелеп тұрып айтады.
Оның қазақша сауатты сейлеуіне өскен ортасының септігі тиген шығар. Юлия Вячеславовна 1984 жылы Жамбыл облысының орталығы - Тараз қаласында туған. Отбасы жағдайымен 1993 жылы Петропавлға көшіп келеді. Осындағы мектептердің бірін тамамдағаннан кейін М.Қозыбаев атындағы Солтүстік Қазақстан мемлекеттік университетіне қаржыгер мамандығына оқуға түседі. Мектепте де, жоғары оқу орнында да түрлі олимпиадаларға қатысып, жүлделі орындар алып жүрді. Бүгінде өңіріміздегі "Банк ЦентрКредит" акционерлік қоғамының филиалында еңбек етеді.
- Қазақстандықтардың үш тілді білуінің қажеттілігі туралы Елбасынан артық айтқан ешкім жоқ. Мемлекет басшысы 2006 жылы халыққа Жолдауында: "Қазақстандықтар үш тілді білуі керек: қазақ тілі, орыс тілі, ағылшын тілі. Бұл - заман талабы. Бірақ қазақ тілі -қазақстандықтар үшін үш тілдің бірі емес, біріншісі, бастысы, маңыздысы", - деген болатын Мен әр азаматтың мемлекеттік тілді жетік білуге ұмтылуына осы сөздер жеткілікті деп есептеймін. Бір шаңырақ астында өмір сүріп жатқан соң өзара түсіністік қажет. Мемлекеттік тілдің дамуына әр адам үлес қосқаны жөн, - дейді Юлия Котлярова.
Қос тілді қатар қолданатын арудың айтуынша, қазақ тілін үйрену қиын емес. Ең бастысы, ниет керек. Ол қазақ тілін білгенінің арқасында жұмыста да беделге ие. Қазақ тілді клиенттермен жиі жұмыс істеп, тіл байлығын дамытып отырады. "Қазақ тілі - мемлекеттік, ал орыс тілі - ұлтаралық қатынас тілі. Қазақстанның әрбір азаматы мемлекеттік тілді меңгеруі және білуі керек. Орыс қызы болсам да, қазақ тілін үйренуге тырысамын. Мен өзімді қазақтың орыс қызымын деп атаймын", -дейді Юлия.

